EA จ่อ COD โครงการ “หนุมาน 9-10” ดันกำลังผลิตรวมแตะ 664 MW หนุนผลงานปี 62 โตแกร่ง
EA จ่อ COD โครงการ “หนุมาน 9-10” ดันกำลังผลิตรวมแตะ 664 MW หนุนผลงานปี 62 โตแกร่ง กางแผนปี 62-63 วางงบ 9 พันลบ.เดินหน้า 5 โครงการใหญ่
25 มี.ค. 2562

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า แผนการลงทุนช่วงปี 62-63 คาดว่าจะใช้เงินลงทุนประมาณ 9 พันล้านบาท ประกอบด้วยการลงทุนในโรงงานผลิตแบตเตอรี่, โรงงานโบโอดีเซลแห่งใหม่สำหรับผลิต PCM และ Green Diesel,  โครงการรถยนต์ไฟฟ้า “MINE Mobility” ที่จะนำไปแสดงและเริ่มเปิดจองสิทธิ์ในงาน Bangkok International Motor Show 2019, โครงการเรือไฟฟ้าสำหรับให้บริการในแม่น้ำเจ้าพระยา
รวมถึงสถานีชาร์จไฟฟ้า EA Anywhere ที่จะติดตั้งทั้งหัวชาร์จแบบ Normal charge และ Quick charge
ทั้งนี้ แหล่งเงินทุนของบริษัท จะมาจากเงินทุนจากการดำเนินงาน และเงินกู้จากสถาบันการเงิน อีกทั้งบริษัทได้มีการเตรียมการจะขออนุมัติจากที่ประชุมสามัญผู้ถือหุ้นเพื่อออกหุ้นกู้ไว้ด้วยเช่นกัน
ขณะเดียวกัน เมื่อวันที่ 22 มี.ค.62 บริษัทได้เริ่มจ่ายไฟฟ้าเชิงพาณิชย์ (COD) โรงไฟฟ้าพลังงานลมโครงการหนุมาน 5 ซึ่งมีกำลังการผลิต 48 เมกะวัตต์ นับเป็นโครงการย่อยแห่งที่ 3 ภายใต้โครงการหนุมาน จากเดิมที่ได้เริ่ม COD ไปในปลายเดือนมกราคมแล้ว 90 เมกะวัตต์ ส่งผลให้เมื่อรวมกับกำลังการผลิตเดิมทั้งหมดจะเป็น 542 เมกะวัตต์
ส่วนที่เหลือคือ โครงการหนุมาน 9 และ หนุมาน 10 คาดว่าจะ COD ได้เร็วๆ นี้ ซึ่งจะทำให้กำลังการผลิตไฟฟ้าของบริษัทจะเป็น 664 เมกะวัตต์
“การผลิตไฟฟ้าในช่วงต้นปี 62 เป็นไปในทิศทางที่ดี โดยเฉพาะอย่างยิ่งโรงไฟฟ้าพลังงานลม ซึ่งมีทั้งส่วนที่ได้รับผลบวกจากกำลังการผลิตไฟของโครงการหนุมานที่ทยอย COD เพิ่มขึ้น และผลจากพายุลมแรงในช่วงเดือนมกราคมที่ผ่านมา คาดว่าผลประกอบการปีนี้จะสร้างกระแสเงินสดเพิ่มขึ้นอย่างมีนัยสำคัญ
ทำให้บริษัทมีความพร้อมที่จะใช้ลงทุนตามแผนการต่อยอดจากธุรกิจเดิม ทั้งโรงงานผลิตแบตเตอรี่ สถานีชาร์จไฟฟ้า รถยนต์ไฟฟ้า เรือไฟฟ้า และการขยายธุรกิจไบโอดีเซล ซึ่งการใช้จ่ายลงทุนส่วนใหญ่จะเกิดขึ้นในปีนี้ และมีบางส่วนที่จะทยอยแล้วเสร็จปลายปีนี้เช่นกัน” นายอมร กล่าว